中華人民共和國（zung1 waa4 jan4 man4 gung6 wo4 gwok3） 係東亞一個國家，喺太平洋西岸，首都係北京，陸上從東北至西南分別同亞洲十四國黐住，海上由東部去到南部分別係渤海、黃海、東海、南海同朝鮮半島、日本列島、東南亞相望；管治中國大陸廿二省、五少數民族自治區同埋四直轄市，亦幫香港同澳門兩個特別行政區管國防同外交；國土總面積超過960萬平方千米，僅次於俄羅斯同加拿大，係世界第三，陸地嘅總面積大約933萬平方千米，世界第二（注）；人口過14億，係世界第一；跨越五個時區，但用東經120度嘅北京時間做全國嘅標準時間；1971年起代替中華民國做中國喺聯合國嘅代表同安理會常任理事國；通用簡體中文，一般溝通用現代標準漢語。
中華人民共和國建立無耐，中國大陸因連年戰爭已經接近一個廢墟。1950年代初，共產黨通過「鎮壓反革命」嘅運動，對私有經濟同財產進行城市工商業「社會主義改造」同農村「土改」同土地集體化，抑止戰時通貨膨脹、並喺蘇聯援助下建立一個初步完整嘅工業體系，普及國民教育同建立醫療保障體系。而外交上奉行完全傾向 社會主義陣營（「一邊倒」）嘅政策，援助各社會主義國家同新興獨立國家共產主義活動。軍事上，1950年基本消滅國民黨喺大陸嘅殘餘勢力；同年，朝鮮戰爭爆發，人民政府以「唇亡齒寒」、「保家衛國」做號召組建 中國人民志願軍去北韓同 朝鮮人民軍並肩對以美國為首嘅 聯合國軍作戰，宣稱自己為正義而打，美國為侵略而打，重喺1953年簽署停火協議。朝鮮戰爭令美國認識到中華人民共和國嘅軍事能力，但亦令中華人民共和國同美國關係發展蒙上陰影，深刻影響臺灣問題及中華人民共和國以後嘅發展方向。
1956年 蘇共二十大召開並提出斯大林問題， 中蘇論戰初次顯露不和。1957年毛澤東發動「 反右」運動，令國內知識份子同民主黨派力量受到空前打擊。1958年中國共產黨發動「大躍進」同「 人民公社」運動，「浮誇風」盛行。1959年中蘇關係破裂，蘇援撤銷。1959年到1961年連續三年發生大規模饑荒，稱為「三年困難時期」或「三年災害時期」。一般認為呢場饑荒導致成千萬人死。喺經過以「調整、鞏固、提高」為目標嘅經濟恢復期後，1966年，毛澤東發動歷時十年嘅「無產階級文化大革命」運動（簡稱文革），對中國社會造成重大而深遠嘅影響。文革初期盛行嘅「破四舊」運動同各派系間「武鬥」以及其它運動對中國經濟、文化造成毋可估計嘅損失，令中國當時幾乎瀕臨內戰。直到1976年毛澤東死咗，文化大革命先至完。